寒鴉詞
作者：張耒
朝代：宋

paragraphs: 寒鴉來時九月天，黄梁蕭蕭人刈田。
啼聲清哀晚紛泊，迭和羣音和且樂。
朋飛聚噪動百千，頸腹如霜雙翅玄。
風高日落田中至，部隊崩騰鉦鼓沸。
高林古道榆柳郊，落葉晴霜荆棘地。
志士朝聞感歲華，田家候爾知寒事。
壠頭雪消牛挽犁，蕩漾春風吹爾歸。
投寒避暖竟何事，長伴燕鴻南北飛。
我滯窮城未知返，爲爾年年悲歲晚。
扁舟東下會有期，明年見爾長淮岸。